钦定古今图书集成/理学汇编/学行典/第117卷 > 易经 > 《损卦》
## 钦定古今图书集成/理学汇编/学行典/第117卷 > 易经 > 《损卦》

《象》曰：山下有泽，“损。”君子以惩忿窒欲。

〈程传〉君子观《损》之象，以损于己，在修己之道，所当损者，唯忿与欲，故以惩戒其忿怒、窒塞其意欲也。〈大全〉或问：“‘惩忿窒欲’，忿怒易发难制，故曰惩。惩是戒于其后。欲之起则甚微，渐渐到炽处，故曰窒。窒谓塞于初。古人说情窦，窦是罅隙，须是塞其罅隙。朱子曰：‘惩也，不专是戒于后。若是怒时，也须先惩治他始得。惩者，惩于今而戒于后耳。窒亦非是真有个孔穴去塞了，但遏绝之使不行耳’。”